Szám: 1-16/2019. 1. sz. napirend pont

**ELŐTERJESZTÉS**

**Zalaszentgrót Város Önkormányzata Képviselő-testületének**

**2019. december 12-i rendkívüli, nyilvános ülésére**

**Tárgy**: Zalaszentgróti Gazdasági Ellátó Szervezet átszervezésével kapcsolatos döntések

**Tisztelt Képviselő-testület!**

Zalaszentgrót Város Önkormányzat Képviselő-testülete a 2019. július 25-én tartott ülésen, a 87/2019. (VII.25.) számú határozatában döntött arról, hogy a Zalaszentgróti Gazdasági Ellátó Szervezetet (a továbbiakban: GESZ) 2020. január 01-jei hatállyal átszervezi, amelynek alapján a Zalaszentgróti Gazdasági Ellátó Szervezet beolvadás útján történő egyesítés révén jogutóddal megszüntetésre kerül. A jogutód szervezet a Zalaszentgróti Közös Önkormányzati Hivatal.

Az államháztartásról szóló 2011. évi CXCV. törvény (a továbbiakban: Áht.) 11.§ (3) bekezdése alapján a beolvadás útján történő egyesítés során a beolvadó költségvetési szerv megszűnik, jogutódja az egyesítésben részt vevő másik költségvetési szerv.

A hivatkozott határozat alapján az átszervezés előkészítési folyamata megtörtént, amely Zalaszentgrót Város Önkormányzat Képviselő-testületének döntését igényli az alábbi tárgykörökben:

**1. Zalaszentgróti Gazdasági Ellátó Szervezet megszüntető okiratának elfogadása**

Az Áht.104.§ (1) bekezdése alapján a Magyar Államkincstár a költségvetési szervekről közhiteles hatósági nyilvántartást (törzskönyvi nyilvántartás) vezet. Az Áht. 105.§ (1) bekezdése alapján a költségvetési szerv a törzskönyvi nyilvántartásba történő bejegyzéssel jön létre a bejegyzés napjával és a törzskönyvi nyilvántartásból történő törléssel szűnik meg a törlés napjával. Mindezekre tekintettel a GESZ 2019. december 31-i hatállyal történő megszüntetéséhez szükséges a törzskönyvi nyilvántartásból való törlés kezdeményezése. Az államháztartásról szóló 2011. évi CXCV. törvény 11.§ (7) bekezdésében foglaltak alapján a költségvetési szerv megszüntetéséről nem jogszabállyal alapított költségvetési szerv esetében megszüntető okiratban kell rendelkezni, amelyet a törlés iránti kérelemhez csatolni szükséges. A Magyar Államkincstár által rendszeresített formanyomtatvány alkalmazásával elkészített megszüntető okirat jelen előterjesztés 1. számú mellékletét képezi.

**2. Zalaszentgróti Közös Önkormányzati Hivatal Alapító Okiratának módosítása**

Zalaszentgrót Város Önkormányzata 2013. március 01. napjától Zalabér, Zalavég és Tekenye településekkel együtt létrehozta a Zalaszentgróti Közös Önkormányzati Hivatalt, amelynek alapító okiratát Zalaszentgrót Város Önkormányzatának Képviselő-testülete a 18/2013.(II.14.) számú határozatával hagyott jóvá, amely a 94/2013. (VII.18.) számú határozattal került módosításra.

A Zalaszentgróti Közös Önkormányzati Hivatal, mint költségvetési szerv alapító okiratának kötelező tartalmi elemeit az államháztartásról szóló törvény végrehajtására kiadott 368/2011. (XII.31.) Korm. rendelet 5.§ (1)-(2) bekezdései tartalmazzák. A Zalaszentgróti Gazdasági Ellátó Szervezet és a Zalaszentgróti Közös Önkormányzati Hivatal beolvadás útján történő egyesítésére, valamint Zalabér Község Önkormányzatának a 82/2019. ( XII. 05.) számú határozatára tekintettel – miszerint 2020. január 01. napjától a Kehidakustányi Közös Önkormányzati Hivatalhoz csatlakozik – szükséges az Alapító Okirat módosítása. Az Alapító Okiratot a Magyar Államkincstár által rendszeresített formanyomtatványon kell elkészíteni, amely az alábbi pontokban kerül módosításra:

* Zalaszentgrót Város Önkormányzatának Képviselő-testülete a 2019. július 25-én tartott ülésén, a 87/2019. (VII.25.) számú határozatában akként döntött, hogy az általa fenntartott, 2014. január 01-i hatállyal létrehozott Zalaszentgróti Gazdasági Ellátó Szervezetet (törzsszáma: 825263) – a pénzügyi-gazdasági feladatok racionalizálása érdekében – 2020. január 01-i hatállyal átszervezi, amelyek következtében a Zalaszentgróti Gazdasági Ellátó Szervezet beolvadás útján történő egyesítés révén jogutóddal megszüntetésre kerül. A jogutód szervezet a Zalaszentgróti Közös Önkormányzati Hivatal. Ezt a döntés az Alapító Okiratban is át kell vezetni.
* Zalabér Község Önkormányzatának Képviselő-testülete a 2019. december 05-én tartott ülésén, a 82/2019. (XII. 05.) számú határozatában a Kehidakustányi Közös Önkormányzati Hivatalhoz való csatlakozás mellett döntött, amely révén szükséges a módosítás elvégzése.
* Az Alapító Okiratnak a Magyar Államkincstár által alkalmazott formanyomtatványnak megfelelő módosítása, amely annak egész szerkezetét, felépítését érinti.

A fenti módosításokat magában foglaló módosító okirat, valamint módosításokkal egységes szerkezetbe foglalt Alapító Okirat jelen előterjesztés 2. és 3. számú mellékletét képezi.

A Zalaszentgróti Közös Önkormányzati Hivatal Alapító Okiratának érvényességéhez szükséges, hogy azt az alapító önkormányzatok képviselő-testületei is elfogadják. Zalavég és Tekenye község Önkormányzatának Képviselő-testületei az ezzel kapcsolatos napirendet a 2019. december 10-én tartandó képviselő-testületi ülés keretei között tárgyalják.

**3. Zalaszentgrót Város Önkormányzata törzskönyvi nyilvántartásának módosítása (kormányzati funkciók és TEÁOR számok kiegészítése)**

Az államháztartásról szóló 2011. évi CXCV. törvény 104. § (1) bekezdése alapján vezetett törzskönyvi nyilvántartás tartalmazza az adott költségvetési szerv által használt kormányzati funkciókat és azok megnevezését. A beolvadással történő egyesítésre tekintettel a Zalaszentgrót Város Önkormányzatának törzskönyvi nyilvántartását – a zökkenőmentes átalakítás érdekében – szükséges kiegészíteni azon kormányzati funkciókkal, amelyek a GESZ törzskönyvi nyilvántartásában szerepelnek, de Zalaszentgrót Város Önkormányzata törzskönyvi nyilvántartásában nem.

A törzskönyvi nyilvántartás az alábbi kormányzati funkciókkal történő kiegészítése javasolt:

|  |  |
| --- | --- |
| **Kormányzati funkció megnevezése** | **Száma** |
| Gyermekétkeztetés köznevelési intézményben | 096015 |
| Köznevelési intézményben tanulók lakhatásának biztosítása | 096030 |
| Gyermekek bölcsődésben és mini bölcsődésben történő ellátása | 104031 |
| Gyermekétkeztetés bölcsődében, fogyatékosok nappali intézményében | 104035 |
| Intézményen kívüli gyermekétkeztetés | 104037 |

**4. Sportcsarnok és kiszolgáló létesítményei, valamint a műfüves kispályás labdarúgó pálya vagyonhasznosításának átadása:**

Zalaszentgrót Város Önkormányzatának Képviselő-testülete a 71/2017. (VII. 27.) számú képviselő-testületi határozatában a Szentgrótért Kereskedelmi és Szolgáltató Kft. (korábbi elnevezése: Szentgróti Víz- és Fürdő Kft.) (a továbbiakban Kft.) továbbműködtetése mellett döntött, azzal, hogy egyetértett a társaság jövőbeni gazdasági profiljának bővítésével, amelyet egyrészt az önkormányzati feladatok hatékony kiszervezésével, másrészt egyéb gazdasági tevékenységek bevezetésével kíván megvalósítani. E célkitűzés okán ún. „in house” beszerzéssel a Kft. lát el közterület karbantartási feladatok, valamint a GESZ megszüntetésére tekintettel időszerű a Sportcsarnok és kiszolgáló létesítményei és a műfüves kispályás labdarúgó pálya vagyonhasznosításának Kft. általi biztosítása.

Sportcsarnok és kiszolgáló létesítményei:

A Zalaszentgrót, Kossuth u. 11. szám alatti ingatlanon található Sportcsarnok és kiszolgáló létesítményei tekintetében figyelemmel kell a Zalaszentgrót Város Önkormányzata, a Zalaegerszegi Tankerületi Központ, valamint a Vásártér Kereskedelmi és Vendéglátó Bt. között 2016. december 30-án létrejött megállapodásra, amelynek III. fejezet 1. pontja rögzíti, hogy az érintett ingatlan vonatkozásában a pénzügyi-gazdasági feladatokat a GESZ látja el. Ezen megállapodás rögzíti, hogy az Önkormányzat az ingatlanrészek karbantartásáról, rendszeres takarításáról, valamint a különálló vészvilágítás működtetéséről folyamatosan gondoskodik. Ezen kötelezettségének az Önkormányzat a GESZ közreműködésével tett eleget, amelynek megszüntetésére tekintettel a Kft. ezen feladatokba történő bevonása indokolt. Fontos kiemelni, hogy Zalaszentgrót Város Önkormányzat Képviselő-testületének az önkormányzat vagyonáról és a vagyongazdálkodás általános szabályairól szóló 22/2015. (XI.27.) számú önkormányzati rendelete (a továbbiakban: vagyonrendelet) 5.§ (4) bekezdésének c.) pontja alapján a Sportcsarnok, mint sport célú létesítmény korlátozottan forgalomképes vagyonnak minősül.

Műfüves kispályás labdarúgópálya:

Zalaszentgrót Város Önkormányzatának Képviselő-testülete a 159/2015. (XI.26.) számú határozatában a 749 hrsz-ú, kivett általános iskola művelési ágú, 14156 m2 nagyságú, a természetben a 8790, Zalaszentgrót, Ifjúság u. 2. szám alatt található ingatlanon fekvő műfüves kispálya üzemeltetésével és karbantartásával a Zalaszentgróti Gazdasági Ellátó Szervezetet bízta meg. A GESZ-t érintő átalakításra tekintettel javasolt az ezzel kapcsolatos feladatok átadása 2020. január 01. napjától a Kft. részére.

Az említett képviselő-testületi határozat 2. pontja rendelkezett a műfüves kispálya használatának díjáról az alábbiak szerint:

* műfüves pálya használatának díja 4000 Ft /óra+ÁFA
* a műfüves kispálya világítással történő használatának díját 6000 Ft/óra+ÁFA
* műfüves kispályát körbevevő palánkokon elhelyezhető hirdetések díját 5.000Ft/palánkelem/év/oldal+ÁFA

A díjtételek módosítása nem javasolt.

Ezen ingatlan vonatkozásában szintén irányadó a fent hivatkozott megállapodás, amely alapján a villamos-energia felhasználás vonatkozásában havi bruttó 20.000 Ft összegű rezsi-átalány díjfizetési kötelezettség jelenik meg. A hivatkozott megállapodás rögzíti a Sportcsarnok és a műfüves kispályás labdarúgópálya használatának és hasznosításának szabályait, miszerint azt a tanítási időn kívül, a köznevelési feladatellátást nem veszélyeztetve, a köznevelési intézmény vezetőjével egyeztetve használhatja, illetve hasznosíthatja az Önkormányzat. Ennek a feladatnak a hatékony ellátása – a Gesz megszüntetésére tekintettel – a jövőben a Kft. feladatát képezheti.

A vagyonrendelet hivatkozott pontja értelmében a sportpálya is korlátozottan forgalomképes vagyonnak minősül. Meg kell említeni továbbá a GESZ és Zalaszentgrót Város Önkormányzata között létrejött vagyongazdálkodási megállapodást is, amelynek II. fejezet 3. pontja alapján a műfüves kispályás labdarúgópálya üzemeltetéséről és karbantartásáról jelenleg a GESZ gondoskodik. A vagyonhasznosítás Kft. részére történő átadás esetében ezen feladatokról a Kft. gondoskodik a jövőben.

**5. Zalaszentgróti Gazdasági Ellátó Szervezet részére átadott eszközök :**

Zalaszentgróti Gazdasági Ellátó Szervezet létrehozásának egyik indoka azt volt, hogy Zalaszentgrót Város Önkormányzata által fenntartott és működtetett intézmények pénzügyi-gazdasági feladatainak ellátása nem egységes keretek között, hanem szertágazó módon valósult meg. A GESZ létrehozása megteremtette a pénzügyi-gazdasági feladatok ellátásnak centralizálását, amelynek következében rendszer működtetése pontosabbá, egységesebbé, hatékonyabbá vált.

Zalaszentgrót Város Önkormányzatának Képviselő-testülete a 175/2015. (XII. 17.) számú képviselő-testületi határozatában úgy döntött, hogy a Zalaszentgrót Város Önkormányzat Képviselő-testülete Zalaszentgrót Város Önkormányzat tulajdonát képező, jelen előterjesztés 4. számú mellékletében felsorolt vagyontárgyakat – Zalaszentgrót Város Önkormányzat Képviselő-testületének az önkormányzat vagyonáról és a vagyongazdálkodás általános szabályairól szóló 22/2015. (XI.27.) számú önkormányzati rendeletében foglalt rendelkezésekre figyelemmel – a GESZ vagyongazdálkodásába adja. A GESZ megszüntetésére tekintettel rendelkezni kell arról, hogy ezen eszközök tekintetében a vagyongazdálkodási feladatokat 2020. január 01. napjától a Zalaszentgrót Város Önkormányzata látja el.

**6. Létszámok meghatározása:**

Zalaszentgrót Város Önkormányzat Képviselő-testületének az önkormányzat 2019. évi költségvetéséről szóló 2/2019. 8 II.15.) számú önkormányzati rendeletének 10. melléklete meghatározza a GESZ tekintetében engedélyezett létszámot, amely összesen 13 fő az alábbi megbontásban:

* 1 fő vezető
* 5 fő pénzügyi-gazdasági dolgozó
* 1 fő egyéb közalkalmazott (rendszergazda)
* 6 fő technikai dolgozó

Az átszervezésről szóló döntés értelmében a GESZ jogutódja a Zalaszentgróti Közös Önkormányzati Hivatal. A 2020. január 01-jei feladatellátás hatékony megvalósítása érdekében – az érintettel érdeksérelme nélkül – a 13 fő jogviszonya az alábbiak szerint módosul:

- A Zalaszentgróti Közös Önkormányzati Hivatalban köztisztviselői jogviszony keretében 7 fő kerül foglalkoztatásra;

- 6 fő technikai dolgozó azon intézménynél kerül továbbfoglalkoztatásra, ahol munkáját jelenleg is végzi: Zalaszentgróti Napköziotthonos Óvoda 1 fő karbantartó; Zalaszentgrót Város Egészségügyi Központja 2 fő takarító és 1 fő fűtő-karbantartó; Zalaszentgróti Közös Önkormányzati Hivatal 1 fő takarító. 1 fő takarító határozott idejű közalkalmazotti jogviszony keretében került foglalkoztatásra, amelynek határideje 2019. december 31. napján lejár, akinek foglalkoztatásáról a Kft. gondoskodik a jövőben.

**7. ASP szerződés módosítás**

Zalaszentgrót Város Önkormányzata és a Zalaszentgróti Közös Önkormányzati Hivatal, valamint a Magyar Államkincstár között 2017. december 15-én létrejött ÖNKORMÁNYZATI ASP RENDSZER SZOLGÁLTATÁSI SZERZŐDÉS a GESZ-t érintő átszervezésre tekintettel módosítani szükséges az alábbiak szerint:

* A Zalaszentgróti Gazdasági Ellátó Szervezet és a Magyar Államkincstár között 2017. december 20. napján létrejött Önkormányzati ASP rendszer szolgáltatási szerződést – Zalaszentgrót Város Önkormányzat Képviselő-testületének 87/2019. (VII. 25.) számú határozatára tekintettel – 2019. december 31. hatállyal felmondásra kerül, azzal, hogy a GESZ tenant teljeskörű hozzáférését továbbra is biztosítani szükséges.
* A Zalaszentgrót Város Önkormányzata, a Zalaszentgróti Közös Önkormányzati Hivatal, valamint a Magyar Államkincstár között 2017. december 15-én létrejött Önkormányzati ASP rendszer szolgáltatási szerződés tekintetében a szolgáltatási szerződés IX. pontjának 1. alpontja alapján a szolgáltatási szerződés közös megegyezéssel történő – 2020. január 1-jén hatályba lépő – módosítása. Ez ezzel kapcsolatos kérelem megküldésre került a Magyar Államkincstár részére.

Kérem a Tisztelt Képviselő-testületet az előterjesztés megtárgyalásával a határozati javaslatokat fogadja el.

**Határozati javaslat:**

**1.**

Zalaszentgrót Város Önkormányzatának Képviselő-testülete a Zalaszentgróti Gazdasági Ellátó Szervezet megszüntető okiratát az előterjesztés 1. számú mellékletének megfelelően elfogadja.

A Képviselő-testület felhatalmazza a polgármestert a megszüntető okirat aláírására, valamint arra, hogy kérelmet nyújtson be a Magyar Államkincstár Zala Megyei Igazgatóságához a törzskönyvi nyilvántartáson történő átvezetés céljából.

A Képviselő-testület felkéri a jegyzőt, hogy a változások törzskönyvi nyilvántartásban történő átvezetése érdekében tegye meg a szükséges intézkedéseket.

*Határidő:* 2019. december 20.

*Felelős:* Baracskai József polgármester

Dr. Simon Beáta jegyző

**2.**

Zalaszentgrót Város Önkormányzatának Képviselő-testülete a Zalaszentgróti Közös Önkormányzati Hivatal módosító okiratát, valamint a módosításokkal egységes szerkezetbe foglalt alapító okiratát az előterjesztés 2-3. számú mellékletének megfelelően elfogadja.

A Képviselő-testület felhatalmazza a polgármestert a módosító okirat aláírására, valamint arra, hogy kérelmet nyújtson be a Magyar Államkincstár Zala Megyei Igazgatóságához a törzskönyvi nyilvántartáson történő átvezetés céljából.

A Képviselő-testület felkéri a jegyzőt, hogy a változások törzskönyvi nyilvántartásban történő átvezetése érdekében tegye meg a szükséges intézkedéseket.

*Határidő:* 2019. december 20.

*Felelős:* Baracskai József polgármester

Dr. Simon Beáta jegyző

**3.**

Zalaszentgrót Város Önkormányzatának Képviselő-testülete úgy dönt, hogy a Magyar Államkincstárnál vezetett, 734390 törzskönyvi azonosító számom nyilvántartott ZALASZENTGRÓT VÁROS ÖNKORMÁNYZATA elnevezésű törzskönyvi alany esetén a törzskönyvi nyilvántartásában szereplő kormányzati funkciókat az alábbi kormányzati funkciókkal egészíti ki:

* **096015 Gyermekétkeztetés köznevelési intézményben**
* **096030 Köznevelési intézményben tanulók lakhatásának biztosítása**
* **104031 Gyermekek bölcsődésben és mini bölcsődésben történő ellátása**
* **104035 Gyermekétkeztetés bölcsődében, fogyatékosok nappali intézményében**
* **104037 Intézményen kívüli gyermekétkeztetés**

A Képviselő-testület felhatalmazza a polgármestert, hogy nyújtson be kérelmet a Magyar Államkincstár Zala Megyei Igazgatóságához a törzskönyvi nyilvántartáson történő átvezetés céljából.

A Képviselő-testület felkéri a jegyzőt, hogy a változások törzskönyvi nyilvántartásban történő átvezetése érdekében tegye meg a szükséges intézkedéseket.

*Határidő:* 2019. december 20.

*Felelős:* Baracskai József polgármester

Dr. Simon Beáta jegyző

**4.**

Zalaszentgrót Város Önkormányzatának Képviselő-testülete a 8790, Zalaszentgrót, Kossuth u. 11. szám alatti ingatlanon található Sportcsarnok és kiszolgáló létesítményei valamint a 749 hrsz-ú, kivett általános iskola művelési ágú, 14156 m2 nagyságú, a természetben a 8790, Zalaszentgrót, Ifjúság u. 2. szám alatt található ingatlanon fekvő műfüves kispálya üzemeltetésével és karbantartásával 2020. január 01. napjától a Szentgrótért Kereskedelmi és Szolgáltató Kft-t (8790, Zalaszentgrót, Dózsa Gy u. 9.) bízza meg.

Zalaszentgrót Város Önkormányzatának Képviselő-testülete a műfüves kispálya használatáért megállapított – a 159/2015. (XI. 26.) számú képviselő-testületi határozatban rögzített – használati díjakat nem módosítja.

A Képviselő-testület felhatalmazza a polgármestert a vagyonhasznosítással kapcsolatos megállapodások aláírására.

A Képviselő-testület felkéri a vezetőjét, hogy a Szentgrótért Kereskedelmi és Szolgáltató Kft. ügyvezetőjét a műfüves kispálya a karbantartásával és üzemeltetésével kapcsolatos költségeket a 2020. évi költségvetésébe tervezze.

A Képviselő-testület felkéri a jegyzőt, hogy a döntésről a Szentgrótért Kereskedelmi és Szolgáltató Kft. ügyvezetőjét, a Zalaegerszegi Tankerületi Központot, valamint a Vásártér Kereskedelmi és Vendéglátó Bt. képviselőjét a határozati kivonat egy példányának megküldésével értesítse.

Határidő: 2019. december 15.

Felelős: Baracskai József polgármester;

Tóth István Kft. ügyvezetője

Dr. Simon Beáta jegyző

**5**.

Zalaszentgrót Város Önkormányzatának Képviselő-testülete úgy dönt, hogy a Zalaszentgrót Város Önkormányzata és a Zalaszentgróti Gazdasági Ellátó Szervezet között 2015. december 18–án létrejött vagyongazdálkodási szerződés 2019. december 31-i hatállyal közös megegyezéssel megszünteti és a jelen előterjesztés 4. számú mellékletét képező vagyontárgyak vagyongazdálkodását 2020. január 01. napjától Zalaszentgrót Város Önkormányzata végzi.

A Képviselő-testület felkéri a jegyzőt a szükséges intézkedések megtételére.

Határidő: 2019. december 31.

Felelős: Dr. Simon Beáta jegyző

**6.**

Zalaszentgrót Város Önkormányzatának Képviselő-testülete a Zalaszentgróti Gazdasági Ellátó Szervezetnél a közalkalmazottak jogállásáról szóló 1992. évi XXXIII. törvény 30. § (1) bekezdés b) pontjában foglaltak alapján a munkáltatónál bekövetkező átszervezésre tekintettel 2019. december 31-i hatállyal 1 fő létszámleépítését határozza meg.

Zalaszentgrót Város Önkormányzatának Képviselő-testülete megállapítja, hogy Zalaszentgróti Gazdasági Ellátó Szervezetnél foglalkoztatott – létszámleépítéssel nem érintett - közalkalmazottak és munkavállalók 2020. január 01-jei hatállyal a Zalaszentgróti Közös Önkormányzati Hivatalban kerülnek foglalkoztatásra.

A Képviselő-testület felkéri a jegyzőt és az intézményvezetőt a szükséges intézkedések megtételére.

Határidő: 2019. december 31.

Felelős: Dr. Simon Beáta jegyző

**7**.

Zalaszentgrót Város Önkormányzatának Képviselő-testülete a Zalaszentgrót Város Önkormányzata és a Zalaszentgróti Közös Önkormányzati Hivatal, valamint a Magyar Államkincstár között 2017. december 15-én létrejött ÖNKORMÁNYZATI ASP RENDSZER SZOLGÁLTATÁSI SZERZŐDÉS –t – a Zalaszentgróti Gazdasági Ellátó Szervezet 2019. december 31-i hatállyal történő megszüntetésére tekintettel – közös megegyezéssel 2020. január 01-jei hatállyal módosítani kívánja.

A Képviselő-testület felkéri a jegyzőt a szükséges intézkedések megtételére.

A Képviselő-testület felhatalmazza a polgármestert a szolgáltatási szerződés módosítás aláírására.

Felelős**:** Baracskai József polgármester

Dr. Simon Beáta jegyző

Határidő**:** 2019. december 31.

Zalaszentgrót, 2019. december 09.

|  |  |
| --- | --- |
|  | **Baracskai József**  polgármester |

A határozati javaslat a törvényességi

követelményeknek megfelel.

|  |  |
| --- | --- |
|  | **Dr. Simon Beáta**  jegyző |